Sp&#248;rgsm&#229;l: Lungeforandringer
Categories > Børnelæge Gorm Greisen > Spørgsmål: Lungeforandringer New post | Subscribe | Unsubscribe
Spørgsmål: Lungeforandringer 11-05-2006 11:19
Hej Min søn blev født på Rigshospitalet i maj 2003 i uge 26+5 med en fødselsvægt på 815 gram. Han blev født med BPD lunger. Han havde et rimelig ukompliceret forløb (hvis man trækker mine dårlige nerver fra :O) ) og 13 dage i respirator, som størstedelen af tiden var, fordi han ved en fejl var blevet overmedicineret med Cloralhydrat. Han blev overflyttet til Glostrup, da han var ca. 7 uger gammel. Her skulle han "bare vokse", og vi var hjemme 3 uger før termin uden div. hjælpemidler. Nu er han blevet en stor dreng på 2 1/2 år, hans eneste mén har været en mild astmatisk bronchitis, behandlet med Netspacer med Bricanyl og en kort overgang Spirocort. Nu har han ikke symptomer på det mere (han har ikke haft indtrækninger det sidste 1 1/2 år.). Men... nu er det så, de på Gentofte børneambulatorie har "fundet ud af", at han har et lungesyndrom, formentlig som følge af respiratorbehandlingen... Det er noget med "en mellemlungelap" - et eller andet som jeg ikke forstår... Han er nu i behandling med Vensoline på Hudsonmaske samt en peepmaske og Spektramox i 4 uger (har prøvet 2x1 ugen tidligere), og de mener, der aldrig har været tale om astmatisk bronchitis, men dette lungesyndrom, der bare ikke har været kendt. Vores læge, Marta Nir, derude er ikke helt tilfreds med hans lungerøntgen og vil gerne have, at de er helt "rene". Nu er det så bare jeg tænker: Hvad er helt rene for Teis? Han er dog kun 2 1/2 år, født ekstrem for tidligt... Vil hans lungefotos ikke bære præg af dette? Og i givet fald: Er det for livet? Jeg spurgte Marta i dag, og hun ved det ikke... Hun siger, det er muligt, men at hun ikke ved så meget om så for tidligt fødte. Jeg er bare bekymret for alt det antibiotika, vi fylder i Teis, for planen er, at han skal have det hver gang, han viser tegn på infektion, dvs. hoster med slim - og det er stort set hele vinteren. Han går i almindelig vuggestue! Jeg er heller ikke vild med alle de røntgenfotograferinger. Alene tre siden juli måned, og vi skal have et mere her i januar. Så, hvad kan man forvente at se på et lungefoto fra så for tidligt født en dreng? Jeg er lidt i vildrede her - og kan ikke finde på andre at spørge end dig, Gorm. Du kan nok ikke huske Teis, men du var med, da han blev født - og vi husker dig :O) Mvh. Kitt-Benica Braager
Re: Spørgsmål: Lungeforandringer 11-05-2006 11:21
Kære Kitt-Benica Du har ret i, at det kan være svært at vide, hvad man skal kræve af et barn som Teis, eller rettere af hans lunger. Hvis røntgenbilledet viste lidt mere luft end normalt overalt, ville jeg ikke være overrasket. Men det er tilsyneladende ikke det, som er problemet. Jeg tror, at Marta har set noget på røntgenbilledet, som hun mener er en sammenfalden mellemlap på højre side, og at hun prøver at behandle det med peepmaske for at blæse den op og med antibiotika for at tage højde for en eventuel lokal lungebetændelse. Jeg synes, det lyder rimeligt at give det en chance. Mht. røntgenstrålingen, skal du ikke være bekymret. Et billede af lungerne giver en stråling på 0.05 mSv. Til sammenligning udsættes vi alle for stråling (fra jorden, fra det ydre rum, fra det vi spiser og fra røntgen osv.) på 3 mSv. Så et røntgenbillede svarer altså kun til knapt en uges almindelig stråling. Antibiotika svækker ikke Teis, men kan gøre bakterier resistente. Hvis de resistente bakterier så giver infektion, skal der bruges antibiotica, som er dyrere eller dårligere, men de antibiotika findes dog. Der er bestemt mulighed for, at problemet kun varer denne vinter og måske næste. Mange hilsner /gorm